2003/834/EY: Neuvoston päätös, tehty 17 päivänä marraskuuta 2003, työryhmän perustamisesta valmistelemaan puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan viraston perustamista



Virallinen lehti nro L 318 , 03/12/2003 s. 0019 - 0021



Neuvoston päätös, tehty 17 päivänä marraskuuta 2003, työryhmän perustamisesta valmistelemaan puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan viraston perustamista (2003/834/EY) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan, ottaa huomioon Euroopan yhteisön perustamissopimuksen ja erityisesti sen 207 artiklan 2 kohdan, sekä katsoo seuraavaa: (1) Eurooppa-neuvosto antoi Thessalonikissa 19. ja 20.6.2003 "toimivaltaisille neuvoston elimille tehtäväksi ryhtyä tarpeellisiin toimiin puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan hallitustenvälisen viraston perustamiseksi vuonna 2004". Virasto tulee toimimaan neuvoston alaisuudessa, ja kaikki jäsenvaltiot voivat osallistua sen toimintaan. (2) Eurooppa-valmistelukunnan laatimassa ehdotuksessa sopimukseksi Euroopan perustuslaista, joka esiteltiin Thessalonikin Eurooppa-neuvostolle, määrätään Euroopan puolustusmateriaali-, tutkimus- ja sotilasvoimavaraviraston perustamisesta. Virasto määrittäisi operatiiviset vaatimukset, edistäisi toimia niiden täyttämiseksi, pyrkisi osaltaan määrittämään ja tarvittaessa toteuttamaan kaikki tarvittavat toimenpiteet puolustusalan teollisen ja teknologisen perustan vahvistamiseksi, osallistuisi voimavaroja ja puolustusmateriaalia koskevan eurooppalaisen politiikan määrittelyyn sekä avustaisi neuvostoa sotilaallisten voimavarojen parantamisen arvioinnissa. (3) Pysyvien edustajien komitea asetti päätöksellä 2003/664/EY(1) ad hoc -valmistelutyöryhmän suorittamaan viraston perustamistyötä. (4) Neuvoston 17. ja 18.11.2003 tekemien päätelmien ja niiden liitteenä olevan raportin mukaisesti perustetaan valmisteleva asiantuntijaryhmä jatkamaan viraston perustamistyötä. Ryhmä avustaa neuvostoa ja sen toimivaltaisia elimiä niiden tekemässä viraston perustamistyössä. ON PÄÄTTÄNYT SEURAAVAA: 1 artikla Perustetaan viraston perustamisryhmä valmistelemaan edellytyksiä puolustusvoimavarojen kehittämisestä, tutkimuksesta ja hankinnasta sekä puolustusmateriaaleista vastaavan viraston operatiiviselle perustamiselle ja toiminnalle. Toimeksianto, joka käsittää perustamisryhmän tehtävät ja kokoonpanon, on tämän päätöksen liitteenä. 2 artikla Perustamisryhmä on osa neuvoston pääsihteeristöä. Pääsihteerinä toimiva korkea edustaja perustaa perustamisryhmän, ja se toimii hänen alaisuudessaan. 3 artikla Jäsenvaltiot ja liittyvät valtiot siirtävät perustamisryhmään osallistuvat kansalliset asiantuntijat neuvoston pääsihteeristön palvelukseen. Valintamenettely ja valintaperusteet on esitetty liitteessä. 4 artikla 1. Jäsenvaltiot ja liittyvät valtiot vastaavat neuvoston pääsihteeristöön siirrettyjen ja perustamisryhmään osallistuvien kansallisten asiantuntijoidensa palkoista ja etuuksista. 2. Siirrettyjen EU:n virkamiesten palkoista vastaa edelleenkin toimielin, josta heidät on siirretty. 3. Neuvoston pääsihteeristö vastaa perustamistoimiston juoksevista kuluista ja hallintokustannuksista luontoissuorituksina. 5 artikla Jäsenvaltioista ja liittyvistä valtioista siirrettyihin kansallisiin asiantuntijoihin sovelletaan 16 päivänä kesäkuuta 2003 tehtyä neuvoston päätöstä 2003/479/EY(2) neuvoston pääsihteeristön palvelukseen määräaikaisesti otettaviin kansallisiin asiantuntijoihin ja neuvoston pääsihteeristön palvelukseen määräaikaisesti siirrettävään kansalliseen sotilashenkilöstöön sovellettavista säännöistä sen vaikuttamatta tämän päätöksen 4 artiklan mukaisiin rahoitusjärjestelyihin. 6 artikla Perustamisryhmän toimeksianto päättyy, kun toimisto aloittaa toimintansa tai 31 päivänä joulukuuta 2004 riippuen siitä, kumpi ajankohta on aikaisempi. 7 artikla Tämä päätös tulee voimaan päivänä, jona se tehdään. Se julkaistaan Euroopan unionin virallisessa lehdessä. Tehty Brysselissä 17 päivänä marraskuuta 2003. Neuvoston puolesta Puheenjohtaja F. Frattini (1) EUVL L 235, 23.9.2003, s. 22. (2) EUVL L 160, 28.6.2003, s. 72. LIITE VIRASTON PERUSTAMISRYHMÄN TOIMEKSIANTO 1. Viraston perustamisryhmä valmistelee neuvoston päätelmien liitteenä olevan raportin perusteella edellytykset tulevan toimiston operationaaliselle perustamiselle ja toiminnalle. Perustamisryhmä avustaa neuvostoa ja sen toimivaltaisia elimiä niiden tekemässä viraston perustamistyössä. Perustamisryhmän tehtäviin kuuluvat: - viraston perustamiseen ja sen sisäiseen organisaatioon liittyvät rahoitukselliset, oikeudelliset ja hallinnolliset asiat (talousarvio ja henkilöstö mukaan luettuna), - viraston perustaminen erityisesti ottaen huomioon sen puolustusvoimavarojen kehittämiseen, tutkimukseen, hankintoihin ja puolustusmateriaaleihin liittyvät tehtävät. 2. Ryhmä aloittaa toimintansa tammikuussa 2004. Perustamisryhmä suorittaa tehtäväänsä neuvoston poliittisessa valvonnassa ja se saa neuvostolta ohjeita. Ryhmän johtaja raportoi näissä puitteissa työn edistymisestä pysyvien edustajien komitealle ja poliittisten ja turvallisuusasioiden komitealle. Perustamisryhmä käyttää PTK:n välityksellä EU:n sotilaskomitean ja vielä määriteltävällä tavalla EU:n kansallisten puolustusmateriaalialan johtajien asiantuntemusta. 3. Ryhmä toimittaa ad hoc -valmistelutyöryhmän välityksellä neuvostolle ehdotuksensa huhtikuun 2004 loppuun mennessä, ja neuvosto tekee tarvittavat päätökset kesäkuuhun 2004 mennessä. Ne koskevat tulevaan virastoon liittyviä hallinnollisia ja logistisia kysymyksiä, viraston rahoituspuitteita ja ehdotusta sen ensimmäiseksi toimintaohjelmaksi. Perustamisryhmä on täyttänyt toimeksiantonsa, kun toimisto aloittaa toimintansa tai 31 päivänä joulukuuta 2004 riippuen siitä, kumpi ajankohta on aikaisempi. 4. Ryhmä ei ole neuvoston valmisteleva elin. PERUSTAMISRYHMÄN TEHTÄVÄT 5. Perustamisryhmän tehtävänä on valmistaa huhtikuun 2004 loppuun mennessä neuvoston 17. ja 18.11.2003 tekemien päätelmien liitteenä olevan raportin mukaisesti: a) kokonaisvaltainen viraston perustamissuunnitelma, joka käsittää seuraavaa: - viraston rakenne ja organisaatio, - sisäiset toimintamenetelmät ja -menettelyt, joita viraston on noudatettava tehtäviensä hoitamisessa, - ehdotukset sen yhteistyösuhteiden järjestämisestä neuvoston ja komission elinten kanssa, - ehdotukset asianmukaisten suhteiden järjestämisestä puolustusmateriaalialan yhteistyöorganisaatioon (OCCAR), Länsi-Euroopan puolustusmateriaaliryhmään (WEAG) / Länsi-Euroopan puolustusmateriaalijärjestöön (WEAO) ja aiesopimukseen sekä ehdotukset näiden suhteiden kehittämiseksi, - talousarvio-, hallinnolliset ja henkilöstöjärjestelyt (ja tarvittaessa ehdotukset keskeisten elinten ja tointen tehtävistä), - ehdotus seuraavia aloja koskevan ensimmäisen toimintaohjelman luonnokseksi: puolustusvoimavarojen kehittäminen, puolustusmateriaalialan yhteistyö, puolustuksen teollisen ja teknologiaperustan vahvistaminen, kilpailukykyisten Euroopan puolustusmateriaalimarkkinoiden luominen, tutkimustoiminnan edistäminen, - yksityiskohtainen toteuttamisaikataulu ja -suunnitelma; b) viraston perustamista koskevan yhteisen toiminnan sisältöä koskevat ehdotukset. PERUSTAMISRYHMÄN KOKOONPANO JA JOHTAJA Ryhmän kokoonpanossa on otettava huomioon Thessalonikin Eurooppa-neuvoston päätelmissä mainitut viraston neljä toiminta-alaa. Ryhmää johtaa ryhmän johtaja, jonka neuvoston pääsihteeri nimittää jäsenvaltioiden, liittyvien valtioiden ja EU:n toimielinten ehdottamista hakijoista kuultuaan ensin neuvostoa ja komissiota. Hakijoilla on oltava vankka kokemus ja asiantuntemus puolustusvoimavarojen kehittämisestä, tutkimuksesta ja hankinnasta sekä puolustusmateriaaleista ja heidän on lisäksi tunnettava hyvin EU:n toimintaa, erityisesti YUTP ja ETPP. Ryhmän kokoonpano on seuraava: - jäsenvaltioiden ja liittyvien valtioiden neuvoston pääsihteeristöön siirtämät kansalliset asiantuntijat tehtävän asettamien erityisten vaatimusten mukaisesti, - Euroopan unionin toimielinten virkamiehet. Komissio siirtää ryhmään yhden tai useampia virkamiehiä. Neuvoston pääsihteeri valitsee ryhmän jäsenet ryhmän johtajaa kuullen maantieteellisesti mahdollisimman laajapohjaisesti, ja he toimivat kansainvälisessä tehtävässä. Ryhmän jäsenten valinnalla pyritään kaikissa tapauksissa varmistamaan, että ryhmällä on palveluksessaan mahdollisimman päteviä ja tehokkaita virkamiehiä.